Broj: 711-I-1523-P-514-22/23-06-12

Zagreb, 18. srpnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Stjepana Levaka, OIB: ……………..,** **direktora trgovačkog društva Vodoopskrba d.o.o. do 11. prosinca 2022.**,na 15. sjednici održanoj 18.srpnja 2023., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 23. srpnja 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., obveznik Stjepan Levak, direktor trgovačkog društva Vodoopskrba d.o.o., počinio je povredu članka 10. stavka 2. ZSSI-a.**
2. **Za povredu iz točke I. ove izreke obvezniku Stjepanu Levaku izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika obveznika Stjepana Levaka, direktora trgovačkog društva Vodoopskrba d.o.o. do 11. prosinca 2022. utvrdilo da navedeni obveznik nije sukladno članku 10. stavku 2. ZSSI-a odnosno članku 59. stavku 2. istoga Zakona podnio imovinsku karticu.

Povjerenstvo je temeljem članka 14. stavka 2. ZSSI-a zaključkom Broj: 711-I-1030-IK-2029/22-01-10 od 27. lipnja 2022. pozvalo obveznika da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 1. travnja 2022. sa stanjem na dan 1. svibnja 2022., sukladno uputi iz obrazloženja toga zaključka.

Obveznik je navedeni zaključak, prema priloženoj dostavnici, zaprimio 8. srpnja 2022. te u utvrđenom roku nije podnio imovinsku karticu.

U tijeku postupka izvršen je uvid u zaključak Povjerenstva Broj: 711-I-1030-IK-2029/22-01-10 od 27. lipnja 2022. s preslikom dostavnice, službenu bilješku od 3. listopada 2022., Registar obveznika, Registar imovinskih kartica i očitovanje obveznika od 30. lipnja 2023.

Povjerenstvo je odlukom od 14. lipnja 2023. u odnosu na obveznika Stjepana Levaka, direktora trgovačkog društva Vodoopskrba d.o.o. do 11. prosinca 2022. utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost i odredbe članka 59. stavka 2. ZSSI-a, kojom je propisano da su osobe iz članka 3. toga Zakona, koje su prvi put postale obveznici podnošenja imovinske kartice stupanjem na snagu toga Zakona, dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Sukladno odredbi članka 42. stavka 1. ZSSI-a, a u svezi s člankom 14. stavkom 4. ZSSI-a, Povjerenstvo je obveznika dopisom od 14. lipnja 2023. Broj: 711-I-1190-P-514-22/23-02-12 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik se na istu obavijest očitovao dopisom koji je u Povjerenstvu zaprimljen 30. lipnja 2023. i u kojem je naveo kako je razlog nepodnošenja imovinske kartice nakon zakonom propisanih rokova tehnički problemi (izgubljena pošta, informatički problemi s prijavom u sustav i digitalnim potpisom), nakon čega navodi da je podnio imovinsku karticu.

Uvidom u podatke sudskog registra Trgovačkog suda u Zagrebu utvrđeno je da su osnivači trgovačkog društva Vodoopskrba društvo s ograničenom odgovornošću za obavljanje komunalnih djelatnosti Općina Darda, Općina Bilje i Općina Jagodnjak.

Povjerenstvo je uvidom u Registar obveznika koji ustrojava, utvrdilo da je Stjepan Levak od 25. prosinca 2022. postao obveznik sukladno članku 3. stavku 1. točki 44. ZSSI-a, s obzirom da obnaša dužnost direktora trgovačkog društva Vodoopskrba d.o.o., koju dužnost je obnašao do 11. prosinca 2022.

Uvidom u Registar imovinskih kartica, utvrđeno je kako je obveznik dana 19. prosinca 2022. godine podnio imovinku karticu u odnosu na stupanje na predmetnu dužnost.

Pravilnik o imovinskoj kartici obveznika Zakona o sprječavanju sukoba interesa („Narodne novine“, broj 8/22.) stupio je na snagu 20. siječnja 2022. pa je stoga zadnji dan roka u kojem bi novi obveznici trebali podnijeti karticu bio 19. veljače 2022.

S obzirom na jako veliki broj osoba koje su postale obveznicima Zakona stupanjem ZSSI-a na snagu, otvaranje korisničkih računa novih obveznika dovršeno je 19. travnja 2022. pa je podnošenje imovinskih kartica tehnički omogućeno ovim novim obveznicima od toga dana nadalje te je Povjerenstvo iznimno obveznicima koji su stupanjem na snagu ZSSI-a prvi put postali obveznici podnošenja imovinskih kartica omogućilo da istu podnesu zaključno do 19. svibnja 2022.

Uvidom u Registar imovinskih kartica Povjerenstvo je utvrdilo da je obveznik Stjepan Levak imovinsku karticu povodom stupanja na dužnost podnio Povjerenstvu 19. prosinca 2022.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti.

Prijelaznim i završnim odredbama ZSSI-a u članku 59. stavku 2. propisano je da su osobe iz članka 3. toga Zakona koje su prvi put postale obveznici podnošenja imovinske kartice stupanjem na snagu toga Zakona dužne podnijeti imovinske kartice u roku od 30 dana od dana donošenja pravilnika iz stavka 1. toga članka.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Nastavno na sve ranije navedeno, Povjerenstvo je utvrdilo da je obveznik propustio po pisanom pozivu Povjerenstva, u danom roku, koji je protekao 23. srpnja 2022., podnijeti pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. sa stanjem na dan 19. veljače 2022., slijedom čega je počinio povredu članka 10. stavka 2. i članka 59. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. kratko vrijeme prilagodbe od stupanja na snagu ZSSI-a, kao i činjenicu da je obveznik prestao obnašati dužnost kao i da je podnio imovinsku karticu kako povodom stupanja na dužnost tako i povodom prestanka obanašanja dužnosti, Povjerenstvo je utvrdilo primjerenim obvezniku za povredu odredbe članka 10. stavka 2. ZSSI-a izreći sankciju iz članka 49. ZSSI-a, opomenu.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Sukladno svemu navedenom, Povjerenstvo je donijelo odluku kao u točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stjepan Levak, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana